It-tminn Direttiva tal-Kummissjoni
tas-26 ta' Marzu 1986
li taddatta għall-progress tekniku l-Annessi II, IV u VI tad-Direttiva tal-Kunsill 76/768/KEE dwar l-approssimazzjoni tal-liġijiet ta' l-Istati Membri li għandhom x'jaqsmu mal-prodotti kosmetiċi
(86/199/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 76/768/KEE tas-27 ta' Lulju 1976 dwar l-approssimazzjoni tal-liġijiet ta' l-Istati Membri li għandhom x'jaqsmu mal-prodotti kosmetiċi [1], kif emendata l-aħħar bid-Direttiva 86/179/KEE [2], u b'mod partikolari l-Artikoli 5 u 8 (2) tagħha,
Billi, sabiex tiġi protetta s-saħħa pubblika, huwa neċessarju li jiġu stabbiliti kriterji ta' purità għall-hexachlorophene u t-triclocarban;
Billi, fuq il-bażi ta' l-informazzjoni disponibbli, ċerti sostanzi u preservattivi li huma permessi provviżorjament jistgħu jiġu permessi definittivament, filwaqt li oħrajn għandhom jiġu pprojbiti definittivament jew ikunu permessi għal perjodu speċifiku ieħor;
Billi, l-miżuri stabbiliti f'din id-Direttiva huma konformi ma' l-opinjoni tal-Kumitat dwar l-Addattament għall-Progress Tekniku tad-Direttivi dwar it-Tneħħija ta' Ostakoli Tekniċi għall-Kummerċ fis-Settur tal-Prodotti Kosmetiċi,
ADOTTAT DIN ID-DIRETTIVA:
L-Artikolu 1
Id-Direttiva 76/768/KEE hija emendata b'dan il-mezz kif ġej:
1. Fl-Anness II, in-numru 221 għandu jiġi sostitwit bi: ‘221. Merkurju u t-taħlitiet tiegħu, għajr dawk il-każijiet speċjali nklużi fl-Annessi V u VI, l-1 Parti'
2. L-Anness IV, l-1 Parti u l-Anness VI, l-1 u t-2 Parti, huma mibdula bl-Annessi 1 u 2 għal din id-Direttiva.
L-Artikolu 2
1. L-Istati Membri għandhom jieħdu l-miżuri kollha neċessarji biex jiżguraw li mill-1 ta' Jannar 1988 la l-fabbrikanti u lanqas l-importaturi, stabbiliti fil-Komunità, ma jqiegħdu fis-suq prodotti li ma jissodisfawx il-kondizzjonijiet ta' din id-Direttiva.
2. L-Istati Membri għandhom jieħdu l-miżuri neċessarji biex jiżguraw li l-prodotti li hemm referenza għalihom fil-paragrafu 1 ma jkunux jistgħu jinbiegħu lil jew jintużaw mill-konsumatur finali wara l-31 ta' Diċembru 1989.
L-Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex ikunu konformi ma' din id-Direttiva sa mhux aktar tard mill-31 ta' Diċembru 1986 u huma għandhom jinfurmaw b'dan lill-Kummissjoni minnufih.
2. L-Istati Membri għandhom jikkomunikaw lill-Kummissjoni t-testi tad-dispożizzjonijiet tal-liġi nazzjonali li huma jadottaw fil-qasam irregolat b'din id-Direttiva.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fis-26 ta' Marzu 1986.